Dubačová, Viera, poslankyňa NR SR (2016-10-27):
Ďakujem. Vážené kolegyne, kolegovia, vážený pán predsedajúci, dovoľte mi, aby som vystúpila k nášmu zákonu o hazarde. Začala by som asi tým, že po Slovensku mátoží strašidlo hazardu. Po našich mestách, mestečkách, dedinách ožobračuje ľudí, ničí celé rodiny. Má často tragické následky. Hazard trápi samosprávy a tie potrebujú viac kompetencií na ich kontrolu. Hazard je oblasťou, v ktorej sa občania obracajú práve na samosprávu a tá nemá žiadne kompetencie, ako ho riešiť. Preto spolu s kolegami predkladáme návrh novely zákona, ktorý vracia politiku späť k občanom a k ich priamo voleným zástupcom. Sama čoraz viac vnímam občiansky odpor voči herniam najmä v obytných zónach, a čo je absolútnym nešťastím Slovenska, v blízkosti škôl. Občania sa obracajú k samospráve a čakajú, že tá ich bude nespokojnosť s prevádzkami riešiť. Je ťažké vysvetľovať občanom, že mestské orgány majú v spojitosti s hazardom zviazané ruky a povolenia na prevádzkovanie herní udeľuje ministerstvo financií. Radový občan očakáva riešenie situácie od svojho priamo voleného zastupiteľa a ten mu nevie pomôcť, pretože mu chýbajú kompetencie. Súčasné znenie zákona o hazarde konzervuje aktuálny stav a neumožňuje flexibilne riešiť podnety občanov. Rovnako to vnímajú aj moji kolegovia, ktorí majú skúsenosti z bratislavskej samosprávy a tiež košickej samosprávy. Spoločne predkladáme v Národnej rade návrh, ktorý rozväzuje ruky mestským a obecným orgánom. Aktuálne znenie zákona neumožňuje regulovať otváraciu dobu herní, ani neumožňuje vytlačiť herne z obytných zón, z blízkosti škôl. Taktiež sa nedajú obmedziť najproblémovejšie typy hazardných hier. Regulácia hazardu má na samosprávnej úrovni podporu naprieč politickým spektrom. Úplný zákaz vnímam ako riešenie, ktoré samosprávy považujú za radikálne a málokedy sa k nim odhodlajú. Úplný plošný zákaz spôsobuje skokový výpadok v príjmovej časti rozpočtu mesta, ale môže priniesť aj ďalšie negatíva vyplývajúce z tohto radikálneho rozhodnutia. Pri žiadnom inom odbore podnikania na území obce alebo mesta nie sú právomoci mestského zastupiteľstva obmedzované petíciou obyvateľstva, iba pri hazarde. Minimálne v banskobystrickom mestskom zastupiteľstve pritom existuje konsenzus naprieč politickým spektrom, aby boli súčasné právomoci samospráv v oblasti regulácie hazardu posilnené. Na júnovom rokovaní bolo prijaté uznesenie, ktoré v jednej časti deklaruje, že mesto Banská Bystrica má záujem na obmedzeniach prevádzkovania hazardných hier na území mesta týkajúcich sa obmedzenia možností zriaďovania nových herní, obmedzenia prevádzky herní v obytných zónach, v blízkosti škôl a zariadení voľného času pre mládež. Ďalej uznesenie odporúča primátorovi mesta iniciovať zmeny zákona č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov tak, aby mestá a obce mohli účinne regulovať hazardné hry na svojom území. Rôzni lobisti v područí hazardného priemyslu sa snažia vytvárať dojem, že snaha regulovať negatívne dopady gamblerstva je témou populistov a fanatikov. Ako však ukazuje realita a uznesenia rôznych zastupiteľstiev na samosprávnej úrovni, existuje v tejto téme vzácny konsenzus. Návrh novely zákona by bol prijateľný aj pre prevádzkovateľov hazardných hier, keďže odvráti vlnu úplnej prohibície. Práve samosprávy najlepšie vedia posúdiť, že aké riziko predstavuje toto podnikanie v tej-ktorej obci či meste. Konkrétne v Banskej Bystrici sa obyvatelia búria najmä proti hracím automatom a herniam na sídliskách v blízkosti škôl. Náš návrh novely zákona je rozumnou alternatívou k úplnej prohibícii. Vládny návrh zákona presadzuje iba vôľu časti lobistov herného priemyslu. Pozitívne vnímam, že herné automaty zmiznú z pohostinstiev a krčiem, ale zákon stále nerieši prevádzky v obytných zónach. Naopak, podmienka, že herňa musí mať aspoň 12 herných zariadení, vytvára predpoklad, že na sídlisku sa budú prevádzky rozširovať namiesto toho, aby sme ich vytlačili. Tento zákon ide po ruke veľkým prevádzkovateľom na úkor malých. Ale problémy občanov a samosprávy nerieši. Východiskom sú zmeny, ktoré navrhujeme. Áno, po Slovensku mátoží strašidlo hazardu. A ja pevne verím, že toto strašidlo sa nám podarí spoločne rozumnými zákonmi a novelami odstrániť. Ďakujem veľmi pekne.